Dwelms van Europa tot in Durbanville vervoerDie escasy-pille wat gevind is (Foto: Verskaf) ŉ 30-jarige verdagte is Donderdag in sy huis in Durbanville in Kaapstad in hegtenis geneem in verband met dwelms wat vanuit Europa die land ingesmokkel is. Lt.kol. Philani Nkwalase, woordvoerder van die Valke, sê tydens ŉ gesamentlike operasie van die Valke, die polisie se misdaadintelligensie-eenheid en die Suid-Afrikaanse Inkomstediens se doeanebeamptes, is ŉ skeepsvraghouer met Ecstasy-poeier ter waarde van R6,3 miljoen en Ecstasy-tablette ter waarde van R70 000 by die Kaapstadse hawe gevind. Dié dwelms was in ŉ besending meubels op die skip versteek wat vir ŉ koshuis in Durbanville vanuit Europa bestem was. Nkwalase sê die span het beslag gelê op 1 kg hidroponiese dagga met ŉ straatwaarde van R120 000, asook op toerusting wat gebruik word om dié dagga te kweek. Brig. Mushavhaduvha Ramovha, die waarnemende hoof van die Valke in die Wes-Kaap, het die span geprys vir die ontdekking van dié besending dwelms. Hy het verder ŉ multidissiplinêre benadering aangemoedig as die enigste manier om die verspreiding van dwelms in die provinsie te bekamp. Die verdagte sal na verwagting eerskomende Maandag in die Kaapstadse landdroshof verskyn in verband met dié dwelms wat die land ingesmokkel is.